khistorydata/jeongjo-sjw-relations huggingface dataset:
정조 4년
庚子十一月初五日巳時。上御誠正閣。左承旨。右承旨入侍時。左承旨朴祐源。右承旨李養鼎。假注書趙興鎭。記事官鄭東浚李集斗。以次進伏訖。上命祐源書傳敎曰。政官牌招開政。祐源曰。俄者洪忠監司洪秉纘密啓入來。而事甚驚駭矣。上命讀。養鼎讀奏訖。上曰。事極驚怪。而似非常性人所爲矣。養鼎曰。其告變於忠州官之書。尤涉凶惡矣。上曰。其所爲旗。何樣造之乎。養鼎以手展之曰。以弊壯紙造之。而以藍色綿布飾緣矣。上曰。書以何字。養鼎曰。書以義兵大將矣。上曰。極爲怪駭矣。上曰。同副承旨入侍。宇鎭進伏。上曰。見此狀啓乎。宇鎭曰。見之矣。上曰。事極驚駭。宇鎭曰。然矣。命賤臣招入持狀啓入。賤臣承命招入。上曰。汝何日發營乎。營裨對曰。昨日辰時移發矣。上曰。汝在營時。知告變委折乎。營裨對曰。忠州牧使馳進營門。辟左右密語。故未得聞知矣。命退出。上命賤臣曰。三大臣入侍事。分付。又命養鼎先退。上曰。鄭汝稷孫待令乎。宇鎭曰。待令矣。命賤臣招入。承命出。與鄭學耕進伏。上曰。汝年紀幾何。學耕曰。十七歲矣。上曰。極夙成矣。汝讀何書乎。學耕曰。方讀韓文矣。上曰。汝父以何事定配乎。宇鎭曰。爲靈光守時。以賑恤之不善。爲降資定配矣。上曰。尙未蒙放乎。學耕曰。明年五月準限矣。上曰。汝欲武乎。文乎。學耕曰。臣年紀幼少。姑未知從事何業矣。上曰。汝家本來將家。而事君之道。文武一也。何必捨世業而爲文乎。上曰。姑留政院。往見大臣。可也。命退。諸臣以次退出。
정조 4년
庚子十一月初五日申時。上御誠正閣。吏曹參判左承旨入侍時。吏曹參判鄭民始。左承旨朴祐源。假注書趙興鎭。記事官徐龍輔李集斗。以次進伏訖。上曰。洪忠監營密啓。聞之乎。民始曰。俄於政院。略聞其梗槪。而聞甚驚駭矣。上曰。觀其狀啓。則所謂李述祚。似非常性之人。而旣觀狀啓。則不可尋常處之。何以則爲好也。民始曰。此等事。各別嚴覈窮治。然後峽氓可以懲戢矣。上曰。李述祚誰某之族黨乎。祐源曰。雖未的知。似是忠牧李壽勛之侄行矣。命退。諸臣以次退出。
정조 4년
庚子十一月初五日申時。上御誠正閣。大臣入侍時。領議政金尙喆。左議政徐命善。右議政李徽之。行都承旨李𡊠。假注書宋俊載。記事官金載瓚李集斗。以次進伏訖。尙喆曰。日間聖體。若何。上曰。一樣矣。上命讀洪忠監司洪秉纘祕啓曰。此事卿等聞之否。李述祚義兵將之說。事近狂易。不足驚心。卿意則。何如。尙喆曰。臣等在閤外。略聞其梗槪。有所商確矣。此漢之告變。不足驚聽。而近來失志之徒甚多。臣常憂嘆。此事雖極虛妄。旣曰。聚軍操鍊。七道響應。且錄賊魁諸人等姓名。則不可以事之狂誕。置而不覈。臣意則親鞫推鞫之間。使卽拿來。詳覈其端緖。似好矣。命善曰。此事眞箇虛妄。以此旗幟貌樣文字所報觀之。極涉誕狂。似非實狀。不必拿來設鞫。亟定按覈之使。下往本營。覈其眞僞。探其動靜。如有端緖之可捉者。然後拿來。不害爲處分之得當矣。徽之曰。左相之言誠好矣。上曰。予意亦如此。若遣御史。則儒臣中誰有可往者。尙喆曰。臣等業已商量。儒臣中無可送者。而朴天衡曾經此役。似勝於生手。差送。何如。上曰。然則此儒臣定送。好矣。命書傳敎曰。副司果朴天衡。洪忠監營按覈御史差下。卽爲牌招入侍事。出榻敎賤臣承命。與御史朴天衡偕入進伏。上命大臣詳諭委折後。糊封所錄賊魁等姓名賜之。使之急往按覈。天衡先退。上曰。戶判入侍。賤臣承命。與戶曹判書金華鎭偕入進伏。華鎭曰。惠慶宮供上柴炭。依今番釐正。令該曹更爲別單啓下。而本宮所屬內人中移屬三十二人。依前仍置。其他名色。一竝減下。更以百五人定數。一依定例擧行之意。分付各該司。何如。上曰。依爲之。出擧條大臣戶判先退。𡊠曰。臣一欲仰達而未果矣。以向來太廟親享時見之。莫重親臨誓戒之日。許多侍從。多有不參。至勤飭敎。其在事體。誠萬萬寒心。此後則親享命下之時。不但享官。侍從之在外者。亦自該曹前期催促。使之一一來參於誓戒之班。如或有當參不參之人。自該曹捧現告來告本院。直捧禁推傳旨事。定式施行。何如。上曰。依爲之。出擧條承史以次退出。
정조 4년
行都承旨李𡊠坐。左承旨朴祐源坐。右承旨李養鼎坐。左副承旨趙時偉坐直。右副承旨吳大益坐。同副承旨金宇鎭坐直。注書二員未差。假注書宋俊載仕直趙興鎭仕。事變假注書任長源仕。
정조 4년
大駕詣毓祥宮。入齋室後。政院。玉堂藥房口傳問安。答曰。知道。
정조 4년
金宇鎭啓曰。藝文提學洪樂命。旣入闕中。新除判尹之任。不爲肅謝。旋卽出去。事甚未安。推考警責。何如。傳曰。允。
정조 4년
以景慕宮冬享大祭受押單子。傳于朴祐源曰。親押。
정조 4년
傳于金宇鎭曰。侍衛軍兵毛具。
정조 4년
傳于趙時偉曰。同副承旨入侍。
정조 4년
以副校理李顯永。過限不上來。禁推傳旨。傳于金宇鎭曰。分揀遞差。傳旨捧入。
정조 4년
朴祐源。以兵曹言啓曰。再明日景慕宮擧動時。本曹郞廳侍衛及各差備。不可不備員。正郞一員有闕之代。令該曹以在京無故人口傳差出。以爲備員之地。何如。傳曰。允。
정조 4년
吏曹口傳政事。姜爲兵曹正郞。朴宗正爲佐郞。
정조 4년
李養鼎。以刑曹言啓曰。傳曰。恤獄囚與杜僥倖。固是不可偏廢之事。而至於此事。又係紀綱。若此不已。後弊難防。以撃錚時擧措言之。尤極無嚴。沈師伯妻原情。勿施。令該曹照律勘處事命下矣。金召史。所當照律勘處。而取考續大典。則有婦女犯逆外勿問之文。故金召史撃錚時同來諸人。捉來取招。則乃是沈師伯之兄師伋師脩。師伯之弟師億等矣。當初此獄。自本曹旣以在逃金姓兩漢。另加譏補之意。覆啓蒙允。行會本道。則爲師伯妻與兄弟者。固當捉納兩漢。以白實狀。而乃於獄事未究竟之前。肆然衛外撃錚。驚動天聽者。已極猥濫。且金召史旣曰。爲夫鳴冤。而不以諺書書納原情。乃倩手於他人。敢以本文案中所無大雷電等說。張皇爲言。欲售眩亂之計者。尤極巧譎。撃錚者雖金召史。而慫慂者實師伋等也。撃錚時擧措。又萬萬無嚴。其在杜後弊樹紀綱之道。不可不嚴懲。以上師伋等三人。姑爲嚴囚。過齋後勘治。何如。傳曰。允。
정조 4년
吏曹判書李福源疏曰。伏以。以冬之仲。以日之吉。我聖上將親薦烝事于景慕宮。臣旣待罪天官。進幣進爵。迺其職也。禮當宿齋祗潔。以入卽事。而顧臣舊患眼病之外。右臂痰痛。遇寒增劇。朝夕匙筯。亦艱運用。將何望承筐奉盈。折旋於至敬之地乎。勢將又以預差煩稟改付標。臣心惶恐。轉益罔措。噫。聖孝無疆。明禋以時。仍月寒宵。不攝必躬。此何等大禮。何等盛節。凡百有位。駿奔走各執其職。莫或敢後。而臣獨以病爲解。委事其副。乍啓旋頉視若常例。苟簡極矣。怠慢甚矣。而大臣不請變通。政人不加糾剌。享體之不重。朝綱之不肅。職臣之由。罪當萬死。伏乞聖明。俯賜諒察。亟削臣虛帶之職。仍治臣屢曠之罪。以存國體。以安私心。不勝幸甚。答曰。省疏具悉。以預爲實。豈所添引。卿其勿辭。竢少間行公。
정조 4년
司直兪彦鎬疏曰。伏以。臣向家慈覆之仁。特寬擅行之罪。旣許恩由。仍解本職。得以及時歸省。安意將護。今已月有餘矣。噫。臣之前後所被我聖上孝理之澤。與天無極。欲報何由。母子相對。日夕撥祝而已。乃者伏奉承政院所下傳敎。筮方兼館閣。祭文製進時急。使之及期上來者。臣聞命感惶。亟宜趨承之不暇。而第惟道。道情私。有不容不冒死申控者。顧臣老母之病。何時不懍然。而入寒以來。將棧易失。外感頻乘。稽陷之氣。機敵不得。忽自前月念後。添次別症。寒熱交作如广非。寢食都廢。危綴有加。臣方左右扶將。焉有暫時離側之望哉。臣伏見聖敎。念臣難强之情實。已蒙天日之明。曲賜鑑燭。臣固不勝感泣。而至於時往時來。卽臣所以自效奔走之義。少答體諒之恩也。苟非萬不獲已者。有命卽承。從前已之然顧何敢復待飭諭之勒。而目下情勢。如上所陳。去留兩難。固極無所。玆不得不更將懇迫之私。冒犯瀆擾之誅。伏乞天地父母。特垂矜察。亟命鐫遞臣所帶館閣之任。以幸公私。不勝幸甚。答曰。省疏具悉。因卿在鄕。重飭多妨。卿其勿辭。竢親病少間。斯速上來行公
정조 4년
庚子十一月初六日。兼春秋洪光一。禮曹啓目李之運。違法冒赴。本道旣已査拔。則今無可論。而其餘被抄二人出榜謄啓之後。則曾無勿試之例。依榜目施行。何如。傳曰。依允。
정조 4년
庚子十一月初六日辰正三刻。毓祥宮擧動入侍時。行都承旨李𡊠。在承旨朴祐源。右承旨李養鼎。左副承旨趙時偉。右副承旨吳大益。同副承旨金宇鎭。假注書宋俊載趙興鎭。記事官鄭東浚金載瓚。以次序立訖。上具翼善冠袞龍袍。乘輿出仁和門。至仁政門外。左通禮跪啓請降輿乘輦。上降輿乘輦。出興化門外。上曰。禁喧郞廳洪履健。先汰後拿處。出榻敎祐源曰。大駕出宮時。作門內人馬雜遝忒甚。事極駭然。禁喧郞廳旣有處分之命。而當該堂上。亦難免不能檢飭之失。兵曹判書李衍祥。推考。何如。上曰。依爲之。出榻敎上曰。兵曹判書李衍祥推考。駕前下敎上詣毓祥宮門外。左通禮跪啓請降輦乘輿。入毓祥宮齋室。諸臣以次退出。
정조 4년
庚子十一月初六日辰時。毓祥宮奉審入侍時。行都承旨李𡊠。左承旨朴祐源。右承旨李養鼎。左副承旨趙時偉。右副承旨吳大益。同副承旨金宇鎭。假注書。宋俊載趙興鎭。記事官鄭東浚金載瓚。以次序立訖。上具翼善冠袞龍袍。奉審如禮。上曰。右邊雲寶劍。何不隨入乎。知入。賤臣承命出。復奏曰。未及隨入云矣。祐源曰。奉審時別雲劍李柱國李敬懋。不爲隨入。其在事體。殊涉未安。推考。何如。上曰。依爲之。出擧條還入齋室。諸臣以次退出。
정조 4년
庚子十一月初六日巳時。毓祥宮親行酌獻禮入侍時。行都承旨李𡊠。左承旨朴祐源。右承旨李養鼎。左副承旨趙時偉。右副承旨吳大益。同副承旨金宇鎭。假注書宋俊載趙興鎭。記事官鄭東浚金載瓚。以次序立訖。上具翼善冠袞龍袍。詣版位。行酌獻禮如禮後。仍還入齋室。諸臣以次退出。
정조 4년
庚子十一月初六日巳時。還宮入侍時。行都承旨李𡊠。左承旨朴祐源。右承旨李養鼎。左副承旨趙時偉。右副承旨吳大益。同副承旨金宇鎭。假注書宋俊載趙興鎭。記事官鄭東浚金載瓚。以次序立訖。上具翼善冠袞龍袍。乘輿出毓祥宮門外。左通禮疏啓請降輿乘輦。上降輿乘輦。至鄕校洞口。上曰。有撃錚聲。注書出去知入。賤臣承命出問。回奏曰。安山居殺獄罪人沈師伯妻金召史。爲其夫撃錚云矣。上曰。撃錚之擧。女人親爲之乎。抑或他人替之乎。注書知入。賤臣出問。回奏曰。女人置轎子於傍。被髮露立。手自撃錚。而原情則女人之傍。有一男子。自袖中出呈矣。大駕至仁政門外。左通禮跪啓請降輦乘輿。上降輦乘輿。上曰。注書出去。撃錚人原情持入。賤臣承命持入。養鼎讀奏。命宇鎭書傳敎曰。恤獄囚與杜僥倖。固是不可偏廢之事。而至於此事。又係紀綱。若此不已。後弊難防。以撃錚時擧措言之。尤極無嚴。沈師伯妻原情。勿施。令該曹照律勘處。大駕入仁和門還內。諸臣以次退出。
정조 4년
庚子十一月初六日申時。上御寶慶堂。同副承旨入侍時。同副承旨金宇鎭。假注書宋俊載。記事金載瓚李集斗。以次進伏訖。上命留院公事入之。賤臣承命持入。上命退。承史以次退出。
정조 4년
行都承旨李𡊠齋宿。左承旨朴祐源齋直。右承旨李養鼎齋宿。左副承旨趙時偉齋宿。右副承旨吳大益齋直。同副承旨金宇鎭齋宿。注書二員未差。假注書宋俊載齋宿趙興鎭齋直。事變假注書任長源仕。
정조 4년
李𡊠啓曰。明日大駕詣景慕宮後。王大妃殿惠慶宮問安。何承旨進去乎。敢稟。傳曰。左副承旨進去。
정조 4년
金宇鎭啓曰。來十一日輪對取稟。傳曰。爲之。
정조 4년
傳于趙時偉曰。侍衛軍兵毛具。
정조 4년
吳大益啓曰。禁衛營將官來言。今日本營軍兵日次。私習云矣。敢啓。傳曰。知道。
정조 4년
吳大益啓曰。御營廳將官來言。今日本廳軍兵日次。私習云矣。敢啓。傳曰。知道。
정조 4년
朴祐源。以兵曹言啓曰。今十一月初八日景慕宮擧動時。本曹補把京畿驛馬十五匹。依例入把之意。分付本道。何如。傳曰。允。
정조 4년
朴祐源。以訓鍊都監言啓曰。今。十一月初八日景慕宮擧動時。建陽門西營兩處入直禁衛軍兵。以訓局軍兵替代入直。還宮後還入直事。自兵曹節目啓下矣。建陽門軍一百名。把摠李潤章。哨官張齊斗。西營軍四十名。哨官吳道熿率領。與禁衛軍兵替代入直。而還宮後替直之意。敢啓。傳曰。知道。
정조 4년
朴祐源。以禁衛營言啓曰。今十一月初八日景慕宮擧動時。本營騎士及步軍五哨隨駕事。自兵曹節目啓下矣。外營各處入直將官軍兵等。依例除標信出用。銅龍門西營兩處入直將官軍兵等。依兵曹節目。以訓鍊都監軍兵替把出用。而竝待標信擧行。還宮後還入直之意。敢啓。傳曰。知道。
정조 4년
庚子十一月初七日辰時。上御宣政殿。親押入侍時。行都承旨李𡊠。左承旨朴祐源。右承旨李養鼎。左副承旨趙時偉。右副承旨吳大益。同副承旨金宇鎭。假注書宋俊載趙興鎭。記事官金載瓚李集斗。以次進伏訖。上具翼善冠袞龍袍。詣親押版位。左通禮跪啓請跪。上南向跪版位上。宇鎭讀奏祝文。仍奉祝進前。上親押後。宇鎭奉祝。傳香至忠衛。忠衛跪受出正門。仍命退去。諸臣以次退出。
정조 4년
庚子十一月初七日巳時。上御誠正閣。軍士房承旨入侍時。左承旨朴祐源。假注書趙興鎭。記事官鄭東浚李集斗。以次進伏訖。上曰。日寒如此。再明日親祭時。如不稍解。則將事之際。入侍諸臣。得無觸寒乎。祐源曰。自今日日氣稍解。再明日則似不極寒矣。上命書傳敎曰。明日出還宮門路。以弘化門爲之。上曰。禮房承旨入侍。出榻敎宇鎭進伏。上命讀公事。宇鎭讀奏訖。命退。諸臣以次退出。
정조 4년
庚子十一月初七日申時。上御誠正閣。軍士房承旨入侍時。左承旨朴祐源。假注書趙興鎭。記事官徐龍輔李集斗。以次進伏訖。上曰。日寒一向酷烈乎。祐源曰。然矣。祐源曰。臣適有目下事可駭者。敢此仰達矣。近來紀綱解弛。人心乖悖。街路之上。鬪鬨成習。至於閑良無賴之類。白晝城闉之內。逢着閭閻女人。脫其蓋頭。捽曳驅打。無所不至。又從以弓弦結縛。詬辱狼藉。聽聞所及。有關風化。分付該曹。從重科治。以爲懲勵之地。斷不可已矣。上曰。依爲之。此不嚴懲。亦關後弊。科治後首倡者。另加嚴繩。可也。出擧條上曰。該房承旨爲先從重推考。該房下吏令攸司從重科治。出榻敎仍命退。諸臣以次退出。
정조 4년
行都承旨李𡊠隨駕宿。左承旨朴祐源隨駕直。右承旨李養鼎隨駕宿。左副承旨趙時偉隨駕直。右副承旨吳大益隨駕宿。同副承旨金宇鎭隨駕宿。注書二員未差。假注書宋俊載隨駕宿趙興鎭隨駕直。事變假注書任長源仕。
정조 4년
傳于趙時偉曰。更思之。若此不已。則日昨飭敎。但歸弁髦。寧不駭然。幺麽郞官。不畏法若此。他尙何說。大係紀綱。俄者處分兵曹郞官。不可拿處而止。削去仕版。
정조 4년
傳于朴祐源曰。兵曹郞廳口傳各別擇差。
정조 4년
吏曹口傳政事。以李益運爲兵曹佐郞。傳于李𡊠曰。都承旨先入侍後謝恩。
정조 4년
承旨前望單子入之。徐有防沈念祖李亨元李文源鄭志儉落點。
정조 4년
傳于李亨逵曰。以洪忠道按覈御史朴天衡狀啓。傳曰。二百餘里之內。過五日不卽捉待者。果何故也。藉令有委折。宜有論報。則尙無消息云者。殆不成說。上人因知其虛忘。而關係則何如也。若此而該守令之如是遲滯。誠有慢忽之罪。本事究竟後拿處。道臣難免不飭之責。推考。繡啓之但以遲滯之由。登聞而己。未嘗以監司守令事論啓。殊欠按法之體。爾則從重推考。此後惕念爲之事。下諭于御史處。時急狀啓之不塡。時所帶職銜之不書。俱係違式。則喉院之曾無一言皁白。亦不措辭微義。以此以彼。豈非失羞。當該捧納承旨從重推考。
정조 4년
趙時偉。以兵曹言啓曰。依下敎。隨駕禁軍及駕後禁軍與內吹兼內吹標下軍兵等處。設粥以饋之意。敢啓。傳曰。知道。
정조 4년
又以訓鍊都監言啓曰。依下敎。近仗軍士吳二命。從重決棍十五度後。放送之意。敢啓。傳曰。知道。
정조 4년
金宇鎭。以成均館官員。以大司成意啓曰。臣於今日稟旨就次後。聞居齋儒生等。今日朝食堂。不爲設行。臣卽爲馳諸泮宮。聞其捲堂之由。則諸生等書進所懷。以爲伏以。今番使臣回還時。有金佛受來之事。我國本以崇儒重道。中華所敬重。而今此專對之行。帶來邪穢之物。非但貽羞我國家。亦將爲天下後世之所笑。臣等跡忝尊聖之地。目見奉佛之使。心切驚駭。義難泯默。目前果發疏斥之論。而始則諸議歸一。至定大議事。末乃岐貳。荏苒時日。了無封章之期。遂致各自引義。俱爲自處。故廉隅所關。不敢冒入。以至捲堂之境。萬萬惶恐云云。臣以聖廟捲堂。事體重大。享日煩瀆。極涉未安之意。反覆開諭。多般勸諭。諸生等不爲回聽。至於更鼓之已下。而無意還入。何以爲之。惶恐。敢啓。傳曰。更爲勸入。
정조 4년
庚子十一月初八日。兼春秋朴行淳。謝恩正使茂林君塘。副使戶曹參判李崇祜狀啓。臣等一行。本月初五日。到黃州牧。與書狀官臣尹長烈。長連縣監李性吾。金郊察訪李陽普。表咨文眼同査對。則別無差誤處是白乎旀。方物三十九馱。依例改結裹後。明日仍向前站緣由。竝以馳啓爲白臥乎事。
정조 4년
庚子十一月初八日卯正三刻。上詣景慕宮。擧動入侍時。行都承旨李𡊠。左承旨朴祐源。右承旨李養鼎。左副承旨趙時偉。右副承旨吳大益。同副承旨金宇鎭。假注書宋俊載趙興鎭。記事官金載瓚李集斗。以次序立訖。上具遠遊冠絳紗袍。乘輿出仁和門。至明政門外。左通禮跪啓請降輿乘輦。上降輿乘輦。詣景慕宮洞口。左通禮跪啓請降輦乘輿。上降輦乘輿。入宮門。上曰。以駕前駕後之喧聒。前後申飭。何等申嚴。而今日喧聒。又復如前。禁喧郞誰也。祐源曰。朴宗正云矣。上曰。禁喧郞廳。事過後拿處。從重勘處事。駕前下敎祐源曰。日前動駕時。以作門內紛遝。飭敎。何如。而今日又復如前。百官多率下隷。爭先隨入。以致駕後之喧聒。揆以事體。誠極駭然。禁喧郞廳。旣有處分之命。而押班監察。亦不可無飭。本院請推之外。無他可施之罰。何以爲之乎。上曰。竝拿處。可也。出擧條押班監察一竝拿處。駕前下敎上入齋室。諸臣以次退出。
정조 4년
庚子十一月初八日辰時。景慕宮親行冬享大祭省牲入侍時。行都承旨李𡊠。左承旨朴祐源。右承旨李養鼎。左副承旨趙時偉。右副承旨吳大益。同副承旨金宇鎭。假注書宋俊載趙興鎭。記事官鄭東浚金載瓚。以次序立訖。上具遠遊冠絳紗袍。詣省牲所。上執圭詣版位上南向立。掌牲令牽牲入。大祝看審後。進前曰。犧牲肥澤。尺量。何如。上曰。唯。牲人各牽牲立俎上。擧尺度之曰。牛氏。豕氏。羊氏準尺矣。大祝立牲後擧笏告曰。充目牽牲出。上還齋室。諸臣以次退出。
정조 4년
庚子十一月初八日辰時。景慕宮奉審入侍時。行都承旨李𡊠。左承旨朴祐源。右承旨李養鼎。左副承旨趙時偉。右副承旨吳大益。同副承旨金宇鎭。假注書宋俊載趙興鎭。記事官金載瓚李集斗。以次序立訖。上具冕服。奉審如禮後。還入齋室時。宇鎭曰。今日展拜時。東西唱引儀。不卽待令。以致行禮之遲滯。揆以事體。萬萬駭然。當該引儀。所當嚴處。而本院請推之外。無他可施之罰。何以爲之乎。上曰。事過後拿處。可也。出擧條當該引儀事過後拿處。出榻敎上曰。諸承旨一倂推考。出傳敎上入齋室。諸臣以次退出。
정조 4년
庚子十一月初八日申時。上御景慕宮齋室。左承旨入侍時。左承旨朴祐源。假注書趙興鎭。記事官徐龍輔鄭東浚。以次進伏訖。上命書傳敎曰。裘冕之制。其來尙矣。近久不御。今日則至於元不待令。事體所在。誠極未安。尙衣提調推考。祐源曰。臣俄聞別軍職具純。以禁火事。往堂后翰苑。擅入下番房。捽曳館吏云。事極駭然。故敢此仰達矣。上曰。此人之爲人。極甚駭妄怪惡。觸處起閙。誠可痛也。所當嚴處。而姑未知本事之如何。更査事實後。當處之矣。仍命退。諸臣以次退出。
정조 4년
行都承旨蔡弘履坐。左承旨徐有防坐。右承旨沈念祖坐直。左副承旨柳義養坐。右副承旨李亨元坐直。同副承旨金憙坐。注書二員未差。假注書宋俊載仕直趙興鎭仕。事變假注書任長源仕。
정조 4년
沈念祖啓曰。明日王大妃殿誕日相値。視事頉稟。傳曰。知道。
정조 4년
藥房都提調臣鄭弘淳。提調臣金華鎭。左承旨臣徐有防啓曰。親薦蒸事。侵曉還宮。伏未審此時。聖體。若何。王大妃殿症候。益有差勝之節乎。今日臣等率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。待後日次入侍宜矣。王大妃殿惠慶宮中宮殿。藥房口傳問安。答曰。知道。
정조 4년
蔡弘履啓曰。判尹洪樂命。除拜後過三日不爲出肅。依定式推考警責。因卽牌招。何如。傳曰。允。
정조 4년
李亨元啓曰。新除授同副承旨鄭志儉。時在洪忠道結城地。斯速乘馹上來事。下諭。何如。傳曰。允。
정조 4년
以右副承旨李文源牌不進罷職傳旨。傳于柳義養曰。只推。更爲牌招。
정조 4년
傳于沈念祖曰。前參議李文源。仍任前職。承旨前望單子入之。
정조 4년
承旨前望單子入之。柳義養落點。
정조 4년
蔡弘履啓曰。新除授左副承旨柳義養。卽爲牌招。何如。傳曰。允。
정조 4년
承旨前望單子入之。金憙落點。
정조 4년
傳于沈念祖曰。新除授承旨牌招察任。
정조 4년
傳于沈念祖曰。承旨房仍。
정조 4년
傳于柳義養曰。中官方得賢拿處。
정조 4년
傳于沈念祖曰。軍士房承旨入侍。
정조 4년
蔡弘履啓曰。昨夜始有査問之命。而旋命待明朝擧行者。此雖小事。出於忘怒觀理之意也。經宿之後。益覺寒心。大抵祗受標信之人。不但戞過於大臣之前。雖値東宮擧動。必也駐輦。仍令騎馬以送。所以重王命也。尊御押也。昨日諸承旨雖皆肆傲。猶不若東宮之威。大臣之尊。而乃反爲一下隷之坐立升降。以東宮。大臣所不敢爲之事。敢欲煩聒於大享纔成之際。此何擧也。予則曰。此則皆屬餘事也。噫。君綱頹圮。臣分凌夷。日甚一日。諸承旨若有一分深思長慮。則凡係廣敬守法之道。固當靡不用極。不惟不然。其欠敬無嚴之習。乃至於此。是豈義分。從含垢之意。予不索言。至於下人。則官員若此。渠輩何足言。然此而汎然治之。誠有堅氷之漸。標信之不已。將至何境。關係則凜然。該下隷不可棍問而止。當出付法司。其拒逆標信。慫慂承旨人。如律定罪。斷不可已。政院知悉。旣是本院之事。卿等先査首唱人以啓事命下矣。臣等捉致本院吏隷及藝文館吏隷等。另加査實。則別軍職持標信來到時。本院使令朴宗燁。偃處廳上。慢不起動。言語不順。藝文館書吏李文赫朴景潤等。或牢坐房中。累招不出。或道而後出。擧措駭慢。本院使令白尙一則陪行問安承旨往來時。增衍傅益。果爲轉播之罪的實。故反覆究問。其所爲言。終始如一。首唱人。蓋是使令白尙一矣。敢啓。傳曰。俄者旣已下敎。一則承旨之罪。二則承旨之罪。下人何足言。然決不可汎治。當該吏隷四人。令兵判分輕重嚴棍後草記。
정조 4년
李亨元啓曰。正言鄭益祚下諭後過限不上來。依定式遞差傳旨及禁推傳旨捧入之意。敢啓。傳曰。知道。
정조 4년
蔡弘履以成均館官員。以大司成意啓曰。臣伏承本館草記批答。招致諸生。傳宣聖旨。仍爲勸入。則諸生等以爲。臣等以齋議不一。各自引義。以致捲當。至煩天聽。私心惶戚之際。伏奉批旨。更爲勸入。臣等不敢以區區私義。一向自處謹當齊爲還入云。故仍設食堂。臣則進參陪班之意。敢啓。傳曰。知道。
정조 4년
柳義養。以兵曹言啓曰。因政院啓辭。傳曰。俄者已下敎。一則承旨之罪。二則承旨之罪。下人何足言。然決不可汎治。當該吏隷四人。令兵判分輕重嚴棍草記事命下矣。依下敎。臣馳往東營。政院使令白尙一決棍十五度。朴宗燁決棍十度。藝文館書吏李文赫決棍七度。朴景潤決棍五度之意。敢啓。傳曰。知道。
정조 4년
李亨元。以義禁府言啓曰。前正言鄭益祚禁推事。傳旨啓下矣。鄭益祚下去京畿楊根地云。依例發遣府羅將拿來。何如。傳曰。允。
정조 4년
掌令權坪啓曰。妖宦壽賢之締結。一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得亟令王府設鞫得情。快正王法。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴門。期於得情。快正王府。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削板放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人李潤成。以逆禶之切姻。兇謀逆節。萬無不知之理。而未盡究覈。遽然酌處。揆以王章。失之太寬。獄體乖當。輿情駭憤。請海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢而有所容貸。請濟州牧定配罪人後樂。亟令王府。更加嚴鞫。期於得情。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孼。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請定配罪人孫效忠等。仍令王府。更加嚴鞫。期於得情。噫嘻。李普行之罪。可勝誅哉。賦性妖邪。行己暗愎。䝱肩諂笑。情態難掩。左右閃忽。伎倆漸巧。特一天生宵小之類耳。口密腸劍。林甫之後身。狐媚狼顧。京惇之餘套。以渠處地爲人。幸際承乏。兜攬至此。則不思知分報效之心。敢生眩惑跳踉之計。其貽害世道。將不知至於何境。有識之憂歎。固已久矣。雖以今番事觀之。亦出於計較利害之心。外托懲討之義。內售嘗試之計。是可忍也。孰不可忍也。此於渠。猶屬細故。至於明義一部。是何等大義理。而渠之所論。本事之外。乃敢攙及於有樹立之大臣。必欲漫漶義理。欺瞞君父。包藏禍心。煽動一世。若此不已。則倫綱將至墜地。凶孼亦必生心。噫彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府。拿鞫嚴問。新除授持平徐郁修。時在京畿高陽地。請斯速乘馹上來事。下諭。答府曰。不允。第六件。七件事。亟停勿煩。下諭事。依啓。
정조 4년
庚子十一月初九日丑時。景慕宮親祭罷後。還宮入侍時。行都承旨李𡊠。左承旨朴祐源。右承旨李養鼎。左副承旨趙時偉。右副承旨吳大益。同副承旨金宇鎭。假注書宋俊載趙興鎭。記事官金載瓚李集斗。以次序立訖。上具遠遊冠絳紗袍。乘輿至降輿所。左通禮跪啓請降輿乘輦。上降輿乘輦。由弘化門至明政門外。左通禮跪啓請降輦乘輿。上降輦乘輿。命祐源出標信。勞問諸陣後解嚴。坤等奏曰。臣職帶藝苑兼銜。而有目下事可駭者。敢此仰達矣。昨日別軍職具純。以闕內禁火事。奉命摘奸之際。往于堂后。以守廳使令之不卽下庭。妄作駭擧。直入下番房。以下隷治罪事。囑於守宮史官。仍往翰苑。又以館吏之不卽下廳。至有捽曳之擧云。大抵下番房則有時政記。故非他人所可擅入。館吏則非史官。不可施罰。自是古例。而純不知事體。如是妄作。大關後弊。不可不嚴懲矣。上曰。爲先令兵曹査問事實以奏。仍詣銅龍門。上曰。承宣事。誠顚倒矣。苟有所達。何時不可。而徹夜將事。侵曉還駕之際。忙急齊籲。極涉駭然。況本事未及詳査。而安敢肆然徑奏乎。仍命書傳敎曰。今日諸承旨事。可謂駭愕。此以不嚴懲。大關法綱。命令將無所施。當該承旨一竝罷職不敍。上曰。今日雲寶劍。誰某也。祐源曰。金夏材蔡弘履等矣。命書傳敎曰。右尹蔡弘履。都承旨除授。其餘承旨。前望單子入之。上曰。因一具純。有此擧措。決不可置之。上曰。別軍職具純。令兵曹決棍汰去事。駕前下敎上曰。堂后守廳使令及翰苑書吏。以幺麽賤隷。不知標信之爲重。無嚴極矣。仍命兵判爲先嚴棍。其外誣訴使令及書吏。棍問以奏。命賤臣曰。都承旨出牌。前望單子催促。大駕入仁和門。賤臣持入前望單子。徐有防李文源沈念祖鄭志儉李亨元落點。命賤臣出牌。新除授承旨徐有防李文源沈念祖鄭志儉李亨元牌招察任事。駕前下敎上還內。諸臣以次退出。
정조 4년
庚子十一月初九日寅時。上御誠正閣。都承旨入侍時。行都承旨蔡弘履。假注書趙興鎭。記事官鄭東浚李集斗。以次進伏訖。上曰。左副承旨先入侍後謝恩事。出榻敎賤臣承命出外。與李亨元偕入進伏。上命弘履曰。院隷及院吏之誣告者。斯速棍問以入之意。分付兵曹。仍命先退。命亨元書具純定配傳敎還寢。命退。諸臣以次退出。
정조 4년
庚子十一月初九日卯時。上御誠正閣。都承旨入侍時。假注書趙興鎭。記事官金載瓚。記事官李集斗。以次進伏訖。上曰。新除承旨皆仕進乎。弘履對曰。李文源則牌不進。鄭志儉則在外云矣。上命賤臣曰。李文源牌去來催促。違牌勿爲呼望。賤臣承命。分付。還爲進伏。仍命退。諸臣以次退出。
정조 4년
庚子十一月初九日辰時。上御誠正閣。左承旨入侍時。左承旨徐有防。假注書趙興鎭。記事官鄭東浚。記事官李集斗。以次進伏訖。上命書傳敎曰。在外承旨許遞。前望單子入之。上曰。昨日承宣事。駭妄極矣。昨於筵中。承宣提稟。則予以更査事實處之爲諭。承宣不體予意。有若務勝者然。予未知其所以然也。若不嚴處具純。則外議必謂予爲純地。仍命書傳敎曰。別軍職具純。棍汰則歇矣。以削職捧傳旨。仍命退。諸臣以次退出。
정조 4년
庚子十一月初九日午時。上御誠正閣。右承旨入侍時。右承旨沈念祖。假注書趙興鎭。記事官金載瓚李集斗。以次進伏訖。上命讀公事。念祖讀訖。上曰。李文源入來乎。念祖曰。姑未入來矣。上曰。牌去來催促。念祖曰。故忠臣李廓羅德憲。賜謚旌閭之命。實出我聖上奬節義樹風聲之盛意。羅德憲則伊時卽爲擧行。而李廓則以其不知鄕里之在何地。子孫之有誰某。旣下之成命。未免中寢矣。至於去秋幸行時。其子孫始以此上言。而適未得入徹云。朝家旣已聞之。則亦依當初下敎。許令一體擧行。恐合事宜。故適因言端。敢此仰達矣。上曰。然則許令議謚。可也。出擧條命退。諸臣以次退出。
정조 4년
庚子十一月初九日申時。上御寶慶堂。軍士房承旨入侍時。右副承旨李亨元。假注書宋俊載。記事官金載瓚李集斗。以次進伏訖。上命書傳敎曰。近觀其人恬謹。可尙。至若昨日事。以新進獨在守宮。倉卒檢戢。尤出意表。此雖一事。足可三隅反。其視昨日承宣妄恣之擧。豈不誠懸殊。況朝家之政。無過於懲勸二字。宜有示嘉之道。檢閱李集斗。大鹿皮一令賜給。使之閤外親受。承史以次退出。
정조 4년
行都承旨蔡弘履坐。左承旨李亨逵坐直。右承旨徐有防坐直。左副承旨沈念祖坐。右副承旨柳義養坐。同副承旨李亨元坐。注書二員未差。假注書宋俊載仕趙興鎭仕直。事變假注書任長源仕。
정조 4년
惠慶宮中宮殿。政院玉堂口傳問安。答曰。知道。
정조 4년
李亨逵啓曰。明日常參經筵。敢稟。傳曰。只晝講。
정조 4년
柳義養啓曰。卽者洪忠道按覈御史朴天衡狀啓到院。而此是時急狀啓。則不塡時刻。已涉泛忽。又不具書職銜。揆以事體。極爲未安。原狀啓所當還下送。而係是時急之啓。故不得已捧入。而該御使朴天衡。從重推考。何如。傳曰。允。
정조 4년
李亨逵啓曰。新除授大司成金憙。旣在闕中。不爲肅謝。直爲出去。推考警責。何如。傳曰。允。
정조 4년
又啓曰。同春秋金履素。旣入闕中。不爲肅謝。依定式推考警責。何如。傳曰。允。
정조 4년
徐有防啓曰。大司憲鄭一祥呈辭。執義兪彦鏶在外。掌令高益擎權坪。持平朴聖泰呈辭。持平徐郁修在外。今日以監察茶時之意。敢啓。傳曰。知道。
정조 4년
柳義養啓曰。禁衛營將官來言。今日本營軍兵日次私習云矣。敢啓。傳曰。知道。
정조 4년
有政。吏批。判書李福源進。參判鄭民始式暇。參議李敬養進。行都承旨蔡弘履進。啓曰。大司成今當差出。而擬望之人乏少。承旨外任。竝擬。何如。傳曰。允。以呂萬永爲正言。趙鼎鎭爲副校理。尹蓍東爲右尹。李致中爲戶曹參議。金憙爲大司成。愼爾復爲同義禁。金夏材爲司譯提調。任時習爲宗簿直長。南命寬爲尙瑞直長。宋俊載爲齊陵別檢。禮曹參議李文源仍任事。承傳。成均學諭白處玄單付。
정조 4년
兵批。判書李衍祥問安進。參判洪良浩問安進。參議朴師崙入直進。參知李象靖在外未肅拜。右承旨徐有防進。副司直鄭志儉李顯永。
정조 4년
傳于徐有防曰。承旨前望單子入之。李亨逵落點。
정조 4년
傳于蔡弘履曰。新除授承旨牌招察任。
정조 4년
以公山營將罷黜狀啓。傳于柳義養曰。口傳差出。待下批使之當日辭朝。
정조 4년
以方得賢囚單子。傳于沈念祖曰。放。
정조 4년
李亨逵。以弘文館言啓曰。本館下番修撰臣李兢淵。以禁衛營從事官。今日價布捧上坐起時。晝仕出去之意。敢啓。傳曰。知道。
정조 4년
徐有防。以刑曹言啓曰。罪人李東粲處。請囑其妻父都監中軍金相玉。招致武藝別監之父爲都監軍士者。以無事出場之意。懇托情節。發問目施威取招。則李東粲所供內以爲。矣身罪狀。已悉於前招中。而結縛老嫗。初不過一時乘憤矣。其翌日老嫗之子武藝別監。毆打弓師安德恒。而列書矣等十五人姓名。稱以將白活於政院。故矣身實有恐怯之心。弓師安德恒等。謂矣身曰。武藝別監之父。乃是都監軍士。而汝之妻父。方帶都監中軍。汝若往見中軍。懇托以招致武藝別監之父。以無事出場之意言及。則可圖無事。故矣身果爲往見妻父。備陳事實。仍及懇托之意。則矣妻父誚責矣身。使之還家。故矣身還歸矣。其翌日聞閑良金觀休之言。則矣身妻父。果爲招致武藝別監之父。其所懇托。一如矣身之言。則武藝別監父答言。武藝廳盡知之。雖欲挽止。勢無奈何云。矣身之當初請囑。只欲免白活政院之擧而已。此外豈敢生通別監之意乎。矣身實狀。不過如此。問目內辭緣。惶恐遲晩云矣。東粲之無端結縛毆打閭閻老嫗之罪。已極無狀。且憑藉其妻父都監中軍金相玉之勢。招武藝別監之父。敢以無事出場之意。私自請囑者。誠極萬萬無嚴。而施威嚴問之下。請囑時酬酢情節。猶復吞吐者。尤極痛駭。刑推得情。何如。傳曰。大抵嚴內外。目下第一義。以是無論中官掖屬。凡係漏通內事。罪抵重辟之意。前後申飭。不啻幾次。蓋出於深長慮也。渠雖無知識。武弁亦是有地勢士夫。則以中軍妻父爲梯。圖得密經。欲售請囑之計。厥卒之妻雖被打。而厥卒之子卽別監也。以別監而白活政院。則事將上徹。上徹之事。敢生無事出場之意。則其漸將至於何境。亞將而圖囑於掖屬之不已。大將必又然矣。小事如此。大事亦豈不然。其弊反有甚於本事。不可平問取服。依草記嚴刑究問。而承旨之筵奏出擧條。在於七日夕。金相玉之密囑別監父。在於三更量。已登聞之事。將從何處入囑乎。以此意發問目嚴問。至於李基遠。初有刑配之命。東粲旣出之後。有主客强弱之分。初下敎置之。但依本律勘處。可也。
정조 4년
柳義養。以訓鍊都監從事官。以都提調意啓曰。臣承命開坐于北營。拿入中軍金相玉。以傳敎內辭意。詳細布諭。嚴加査問。則相玉所供內。以爲矣身平日不能敎壻之罪。固已甘罪不辭。而至於今番毆打人物事。矣身初未聞知矣。初七日矣身之壻。來見矣身曰。數日前。適往射場。與同射人遊戲之際。有過去女人。誤聽酬酢之言。以爲侵辱渠身。其所詬辱。無所不至。故諸閑良共爲結縛。而旋卽放送矣。追聞此女人乃是武藝別監之母。畢竟或不無現露之慮。如何則可得無事云。故矣身果然招致別監之父爲本營哨軍者。問其前後委折。則軍士所答。一如矣身之壻所言。而末乃曰。宅書房主入其中云。此則當無弊彌縫云。矣身雖不直言。其善爲周旋。而當初招來已極怪駭。聞渠無弊彌縫之說。亦不驚心。卽此一節。萬死無惜。遲晩納招云矣。相玉身爲亞將。縱其女壻。毆打閭巷之女人。末又招致武藝別監之父。以無弊彌縫之說。暗地私囑。論其罪狀。萬萬無嚴。而査問之下。毆打與私囑一款。猶有呑吐之意。從重決棍。更爲盤問。何如。傳曰。渠雖無識武夫。致位亞將。則固當恪謹畏約之不暇。而乃反從其猾壻。作弊民間。雖非關係武藝廳之事。其在爲平民除害之道。不可無嚴懲之擧。而不徒是也。都監中軍。專管武藝別監抄擇之事。藉令隨事小心。猶有內外交通之慮。今於旣入掖庭之後。因渠親屬之所犯。有此干囑。此而置之。來頭之弊。將至交通別監之不已。又至於交通宦寺。眞所謂堅氷之漸。不見是圖者也。觀此所供。以已綻露之事。謂之以渠則初不直囑者。豈非罪上添罪之端乎。所當一過嚴棍。一過頭面。而以今日之故。姑不加棍。以亞將之故。姑不面質。則渠焉敢一向漫漶。更加嚴問。期於直招。又有一事之不難知者。誠如渠供。不欲請囑。則何故招來厥漢。至說本事乎。渠之特敎嚴問之下。如是抵賴。萬萬無嚴。待究竟重繩次。爲先更爲捧供草記。
정조 4년
又以訓鍊都監從事官。以都提調意啓曰。中軍金相玉。更爲拿入。以草記批旨內辭緣。逐條盤問。又以特敎嚴問。事體自別。一向抵賴。罪上添罪之意。反覆究覈。則相玉所供內以爲。矣身之壻來言。被打女人之子。將欲伏地訴冤云。若至此境。生事可慮。某條周旋。期於無弊爲言。故矣身人情所拘。不忍恝視。且被打人之夫。乃是營門軍士。故果令招來。以本事極爲微細。以此至煩天聽。豈不猥屑云爾。則渠以無弊彌縫之意爲答。矣身無識所致。不知不覺之中。自歸私囑之科。今承傳敎。安敢一毫隱諱乎。惶恐遲晩納招矣。相玉旣已直招。令該府考律重繩。何如。傳曰。當該武藝別監推問。則招致密囑。在於七日夜三更云。而承旨擧條。出於伊日夕間。金相玉之供。其可成說乎。設有大於此之事。固宜以實直告。恭俟處分。而渠雖無識。身爲亞將。一招再招。漫漶爲事。論厥罪狀箇箇嚴棍。期於直招。在所不已之擧。而旣以今日不可棍爲敎。故其在言不可不信之義。此亦防限所係。雖不直令加棍。如是呑吐。獨不愧三軍乎。更爲嚴問捧供草記。如以夕間擧條未及聞知爲說。則猶可說也。不此之爲。一直抵賴。豈非無狀之甚也。
정조 4년
又以訓鍊都監從事官。以都提調意啓曰。中軍金相玉。更爲拿入。以草記批旨內辭緣。嚴加究問。則相玉所供內。矣身雖甚無狀。受恩罔極。今於再三傳敎之下。豈有一毫欺隱之念乎。俄者以遲晩之意納招。而辭不達意。其所遲晩。反涉吞吐。莫非矣身之死罪。矣身之招來被打人之夫。實出於爲女壻周旋之計。而矣身則以勿爲訴冤爲請。渠則以無弊彌縫爲答。私囑之跡。到此而綻露無餘矣。至於承旨擧條事。其時全然不知。翌日在班列依幕。始聞刑曹書吏發牌閑良次出去云。故意以爲。因此事發牌而已。矣身若見擧條於初七日之內。則今於嚴問之下。何敢爲節節隱諱之念乎。私囑一款。更爲遲晩納招云。特敎査問。至再至三。而私囑則雖已遲晩。擧條則謂未先見。反覆査詰。終始抵賴。平問之下。有難取服。何以爲之。敢啓。傳曰。具罪目移義禁府。照律嚴勘。中軍爲先汰去。斯速差擬。
정조 4년
李亨逵。以訓鍊都監言啓曰。依傳敎。中軍金相玉。爲先汰去。具罪目移義禁府之意。敢啓。傳曰。知道。
정조 4년
徐有防。以訓鍊都監言啓曰。依下敎。中軍所使喚陪砲手張孝源處嚴問。則其矣所告內。今月初七日卽本營巡邏。而中軍金相玉。在藥房齋宿所。使矣身。招來別監之父金順珠。故矣身以巡邏被捉爲言。則中軍以爲。軍號旗手。不久來到。同往招來云。留待軍號旗手。同往於義洞。回來之際。自致三更云。故軍號旗手扈英哲。亦爲捉來取招。則一如張孝源之所招。而扈英哲之率往陪砲手。恣意犯夜。亦不可無罪。一體嚴棍懲礪。何如。傳曰。允。
정조 4년
又以訓鍊都監言啓曰。武藝別監金壽彭之父。隨行於都監軍伍與否。指示於金相玉之人。將校軍兵中査實草記事。命下矣。嚴加査問。則相玉之壻李東燦。探知別監之父順珠。在於哨中。往謂相玉。則相玉招問中軍所書字的趙德遂。而德遂未能詳知。出問於陪砲手。則其中張孝源。以爲金壽彭之父。在於渠之洞內云。故書字的以此言于相玉。有所招事干囑的實。身爲中軍。爲其猾壻。不顧其體貌。有此無前之事。誠萬萬駭然。書字的初不據例爭執。使其中軍。作此駭妄之擧。嚴棍除案次。爲先拘留。使喚陪砲手在於洞內。自當初來亦不可無罪。亦爲從重決棍懲礪。將校則其時以中軍。在於齋宿私次之故。初不待令云。別無査問之意。敢啓。傳曰。知道。恃卿宿諳本營事。近多弛憂。意外有中軍駭擧。此後另加察飭此等處。可也。
정조 4년
獻納成德朝疏曰。伏以臣於秋中。待罪南郵。癃老殘骸。閉影虛館。與死爲隣。孔道馬政。爲任殊緊。而亦一切廢墜。虛費廩祿。愧懼猶多。千萬意外。忽伏承薇垣除旨。臣聞命驚惶。促裝治發。行未中半。臣之病情。忽復添劇。寸寸前進。僅到郊甸。而臣本鄕人。素無京第。當寒旅泊。實有頃刻溘死之慮。不得不徑歸鄕廬。取便調息。迹涉慢蹇。死有餘罪。念臣本自疎謬。萬不猶人。而重以年迫七旬。命近墓門。巷議街論。亦且聾瞽。其不足以備邇列而責言議。則不惟臣之自知甚明。一世公論。亦莫不然。當殿下嗣服之初。只得一悉冒竊。而草草陳勉。無足以感淵衷而效微分。追思至今。愧死無地。則臣於見職。固已試蔑效之地也。況今雷異荐發。聖情憂懼。是宜妙選直諒。俾陳讜論。以爲消弭修省之策。而乃反以如臣之昏劣無似者。濫廁於其間。臣實惝恍滋惑。莫曉其故也。伏乞殿下。察臣無用之實。憐臣垂死之疾。亟賜鐫免。仍治臣慢命尸職之罪。以警具僚。以肅朝綱焉。臣於乞免之章。不宜贅陳他說。而適當求言之會。不容一向泯默。玆敢略暴微悃。惟聖明垂察焉。臣竊瞷我殿下。睿質甚高。聖聽絶類。又輔之以學問之力。凡於政令施措之間。莫不動循天則。而但於存誠之工。恐有所未至焉。事業非不光明。而或歉於直截。黜陟非不正當。而或涉於濡忍。雖以向來龜柱洪國榮事言之。殿下早已知龜柱之逆。而及其卽祚之初。猶示顯擢之眷。方欲斥國榮之奸。而當其頒麻之日。反有惜去之意。臣固知聖度天大。有所斟量。而但人君賞罰之典。不宜若是其苟且也。是以一種流俗之輩。不能不俯仰前却於朝家處置。今日論啓之章。未必不出於當時趨附之人。則彼患得失之徒。固不足深責。而其使之疑眩失措。前後狼狽者。蓋緣初不能明示好惡。夬降處分之致也。臣竊爲聖明惜之也。噫。人君之一言一動。關係甚重。苟不能臨事夬斷。一誠做去。則其弊馴至於東撈西模。前掩後遮。趨向因以不明。豈不大可懼哉。伏願殿下。亟正群兇之罪。毋使失於前者。又失於後也。且臣竊伏見近日朝象。百事之叢脞。有司之偸惰。日甚一日。而至於繁文瑣節。每勤至尊之憂慮躬勅。此固群下不職之罪。而揆之於大聖人易知簡能之道。則恐有所不然矣。噫。天道於穆而有不已之運。地道寧壹而有涵育之化。四時呈其功。三辰效其明。而萬物萬事。咸該於默而成之之中矣。今乃以一己之聰明。悉萬機之繁。以有限之精力。御百務之賾。雖使泛應曲當。庶物畢理。已非聖人體天象地之義。況事爲紛錯而本末難於畢擧。機務糾沓而緩急易至相舛。雖弊精役神而治化愈邈者乎。伏願殿下。勿以聰察爲明。勿以纖悉責功。纖悉之過。或傷於大苛。聰察之褊。實妨於容物。物不必頭頭而爭之。務提其要。事不必節節而理之。要挈其綱。惟聖明恢天地之大。昭日月之明。廣建象賢。委任責成。而以至簡御至煩。則垂拱無爲之治。亦何遜於二帝之盛哉。顧今國用之日匱。民生之日困。專由於侈靡成風。貴而搢紳巨室。則飾輿馬窮服玩。賤而胥隷市井。則衣必兼紈。食必重肉。轉相倣效。習以爲常。賄門由是而大開。儲蓄由是而耗蠧。盜賊由是而日滋。豈不痛哉。嗚呼。以言于國用。則不但無三年之儲。一歲之經費不足。以言于民産。則曾無時月之計。而習俗日痼。莫知矯救。節儉二字。卽今日之急先務。而上下相徇。惟以侈費爲事。不幸有水旱之荐。寇賊之發。將何以禦之乎。古昔聖帝明王。莫不以菲衣惡食。爲群臣百姓唱率。而若漢文之弋綈露臺。富庶之業。至今誦之。今殿下所以憂慮國儲。軫念民窮。非不切矣。而澣衣濯冠。未聞於朝紳。領袖正白。多見於掖隷。豈殿下所以躬行者。或未盡於崇儉之實。而宮中廣袖。四方匹帛之謠。不識有以近之歟。衣可以適體則已。味可以適口則止。彼珍袤之服。厭飫之饌。一何補於身心。而其所以傷財靡人。則極矣。伏願聖明。克輸節約之道。以躬儉率下。使弊俗得有丕變之望。則一國幸甚。答曰。省疏具悉。所陳無非切中之言。深庸嘉乃。當留意。爾其勿辭察職。
정조 4년
庚子十一月初十日。兼春秋朴行淳。謝恩正使茂林君塘。副使前戶曹參判李崇祜狀啓。臣等一行。到黃州牧査對之由。前已馳啓爲白有在果。本月初六日到平壤府。初七日與書狀官臣尹長烈。本道觀察使臣鄭尙淳。査對官都事洪一源。魚川察訪朱萬离眼同。表咨文更爲査對。則別無差誤處是白乎等。以緣由馳啓爲白臥乎事。
정조 4년
庚子十一月初十日。兼春秋洪光一。刑曹啓目。閑良李東粲李基遠等。逢着閭閻女人。毆打結縛。傷處昭著。辜限間姑爲嚴囚是白遣。其餘許浣等十二人。竝從重決杖放送爲白遣。弓師出身安德恒。別無所犯云。分揀放送。何如。傳曰。當此人不畏法之時。若不嚴懲。頑悍閑良輩。必多殺越之變。不但在平民爲害滋甚。況旀武藝親兵。事體自別。則名以武士。作黨毆打。及於其老母。此亦前所未聞。首唱人。依回啓待辜限勘處。而不可不嚴刑定配爲旀。隨從各人。姑爲嚴囚。以待處分爲旀。所謂弓師。與常漢有異。旣是軍門將校。則無論下手與否。尤極無狀。令該大將嚴棍二十度後。汰去爲良如敎。
정조 4년
庚子十一月初十日辰時。上御誠正閣。左承旨入侍時。左承旨徐有防。假注書趙興鎭。記事官金載瓚李集斗。以次進伏訖。上曰。昨日承宣事。萬萬駭妄矣。御押事體。何等重大。而院隷館吏。視若不見。平坐不起者。事未前聞。大關紀綱。則諸承宣固當嚴治下隷之不暇。乃反以爽實之事。請罪奉命之人者。已極無嚴。而況伊日旣承筵敎。則不體丁寧之諭。有若角勝者然。汲汲齊籲於路次乘輿之所。便同時急不可緩之事者。抑何故也。有防曰。此是渠輩生疎愚迷。不善周旋之致。惶恐震越。不知所奏矣。上曰。尙衣提調入侍。出榻敎賤臣承命出。與鄭民始進伏。上曰。昨日承宣事。聞之乎。民始曰。略聞其大槪矣。上曰。大內甚近於堂后翰苑。故或有失火之慮。再昨詣景慕宮後。使具純持標信。往各處直所禁火矣。堂后使令及藝苑書吏。偃然坐視。佯若不知。其在承宣尊君命重御押之道。所當嚴治下吏。而不此之爲。只聽下隷輩誣訴。謂以突入下番房。捽曳館吏。徹夜將事。觸寒還內之際。相率齊奏。如有一分體予之意。豈敢如是放肆乎。實不勝駭痛矣。民始曰。渠輩無知妄作。以致罪過。惶恐惶恐矣。上曰。予欲削職。而其中有新堂上者。故不忍爲之矣。民始曰。今番尙方物種之貿來者。品旣麤劣。全不成樣。任譯輩之擧行。誠甚痛駭。本物種還給。使之改備以納。當該首譯及上通事。令攸司科治。何如。上曰。依爲之。出擧條命退去。諸臣以次退出。
정조 4년
庚子十一月初十日巳時。上御誠正閣。右承旨左副承旨同爲入侍時。右承旨沈念祖。左副承旨柳義養。假注書趙興鎭。記事官金載瓚李集斗。以次進伏訖。上命分讀公事。念祖義養讀奏訖。命念祖書刑曹草記判付。仍命退。諸臣以次退出。
정조 4년
庚子十一月初十日申時。上御誠正閣。坐直承旨入侍時。左承旨徐有防。假注書趙興鎭。記事官金載瓚李集斗。以次進伏訖。上曰。諸承旨事。思之又思。益不勝駭痛。欲知其所以然。諸承宣處。問啓以入。仍命退。諸臣以次退出。
정조 4년
行都承旨蔡弘履坐。左承旨李亨逵坐。右承旨徐有防坐。左副承旨沈念祖坐直。右副承旨柳義養坐。同副承旨李亨元坐直。注書二員未差。假注書宋俊載仕直趙興鎭仕。事變假注書任長源仕。
정조 4년
李亨逵。以都摠府言啓曰。今日入直內三廳武兼禁軍及軍兵等中日習射。請出標信。傳曰。停。
정조 4년
沈念祖啓曰。合辭方張之時。諫院無詣臺之員。事甚未安。除在外外。正言呂萬永。卽爲牌招。何如。傳曰。允。
정조 4년
李亨元啓曰。判尹洪樂命。除拜已久。尙不出肅。詞訟劇地。委屬可悶。卽爲牌招察任。何如。傳曰。允。
정조 4년
李亨元啓曰。禁衛營將官來言。今日本營軍兵日次。私習云矣。敢啓。傳曰。知道。
정조 4년
李亨元啓曰。御營廳將官來言。本廳軍兵日次。私習云矣。敢啓。傳曰。知道。
정조 4년
傳于李亨逵曰。右承旨入侍。
정조 4년
蔡弘履啓曰。右承旨徐有防同姓五寸叔前縣監浩修身死。服制已行四日。出仕。何如。傳曰。允。
정조 4년
以呂萬永牌不進罷職傳旨。傳于沈念祖曰。只推。
정조 4년
以京畿監司狀啓。弘文提學金鍾秀病重不得上去事。傳于李亨元曰。情理雖難强迫。如欲得間上來。則豈無其時。而便作永辭之端。至於上章乞養者。得不輕遽之甚乎。卿其調理。亦待親病少間。將來行公事。下諭。此狀啓勿施。遞差傳旨。亦勿捧入。
정조 4년
傳于沈念祖曰。連値齋日。時囚皆令明日開坐議處。
정조 4년
以禁府都事金晩根拿處傳旨。傳于李亨元曰。旣示飭。明日以後。連値齋日。分揀放送。
정조 4년
傳于李亨元曰。雖不用齋。卽是坐齋日。經筵牌誤傳。以停字頒布。
정조 4년
沈念祖。以兵曹言啓曰。卽伏見平安兵使李漢昌。今秋淸北各邑鎭巡操後試射放中不中及軍器執頉啓本。則許多軍兵中試射。得中不多。軍器執頉。雖是些少什物。常時不能練習。以致不中之居多。軍物修改。亦不着意。有此執頉之擧。其在重邊門備不虞之道。不可無飭。試射居末邑鎭及軍器執頉各邑鎭當該守令邊將。竝推考警責。何如。傳曰。允。李亨逵。以御營廳言啓曰。依刑曹啓目判付。本廳別武士安德恒。嚴棍二十度後。汰去之意。敢啓。傳曰。知道。
정조 4년
沈念祖。以禁衛營言啓曰。依下敎。去夜巡邏被捉政院書吏廉鳳瑞。今於都巡之路。決棍十度之意。敢啓。傳曰。知道。
정조 4년
李亨元。以宣惠廳言啓曰。前郡守趙學晉。本廳郞廳差下。而方帶訓鍊都監郞廳矣。本廳事務緊重。勢難兼行。在前亦有所帶之職遞改之例。趙學晉軍門郞廳之任。依例許遞。仍令該曹付軍職。使之專察本廳之任。何如。傳曰。允。
정조 4년
洪忠監司洪秉纘疏曰。伏以臣。待罪南漢。蔑效寸績。千萬意外。濫叨湖臬。自顧謭劣。尤非堪膺。而只緣卽日辭陛之特敎。未敢一疏控辭。蒼黃到界。若固有之。至今追思。惶蹙冞切。乃者以忠州牧囚禁罪人李述祚。今方捉來之意。一邊馳啓。分付鎭營。使之另擇捕校。星火押來矣。不料多日遲滯。致使奉命御史來待兩日。今始推覈。事之稽忽。於此極矣。臣方惶恐俟勘之際。御史臣朴天衡。當該討捕使。馳啓請罷。其不能檢飭之罪。臣實有之。彼雖拘於體例。不爲竝論。臣安得晏然而已乎。伏乞亟命遞罷臣職。仍治臣罪。以安私分。以肅朝綱。千萬幸甚。答曰。省疏具悉。卿其勿辭察任。
정조 4년
持平朴聖泰啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正正法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請南海縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請定配罪人孫效忠等。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答府曰。不允。第六件七件事。亟停勿煩。
정조 4년
庚子十一月十一日。兼春秋洪光一。禁府啓目。禁喧郞廳洪履健。不善擧行。致有駕前諠譁之擧。議處。何如。傳曰。係是初犯。旣已汰去。分揀放送爲良如敎。
정조 4년
禁府啓目。通禮院引儀安載復尹翼商等。展拜時。東西唱引儀。不卽待令。以致行禮之遲滯。竝只刑推得情。何如。傳曰。付過放送爲良如敎。
정조 4년
禁府啓目。二所巡將姜啓祚。受點之後。終無去處。不爲待令。刑推得情。何如。傳曰。付過放送爲良如敎。
정조 4년
禁府啓目。押班監察權熻李鳳模等。日前動駕時。百官多率下隷。爭先隨入。以致駕後之喧聒。誠極駭然。刑推得情。何如。傳曰。竝只付過放送爲良如敎。
정조 4년
禁府啓目。加平郡守李徹祥。公都會赴擧士子李之運。幻弄帳籍。而身爲地方官。不能摘發。刑推得情。何如。傳曰。數遞可悶。亦非首犯。付過放送爲良如敎。
정조 4년
禁府啓目。禁喧郞廳朴宗正。不能檢察。以致咫尺諠譁之境。刑推得情。何如。傳曰。可謂再犯。又有嚴勘之命。除刑推議處爲良如敎。
정조 4년
禁府啓目。前正言鄭益祚。下諭後過限不上來。笞五十收贖。解見任別敍。私罪啓。傳曰。分揀放送爲良如敎。
정조 4년
刑曹啓目。罪人朴世根。更加嚴刑得情。何如。傳曰。更加嚴刑。期於得情爲良如敎。
정조 4년
刑曹啓目。罪人吳彦邦。更加嚴刑。期於輸款。何如。傳曰。更加嚴刑。期於得情爲良如敎。
정조 4년
刑曹啓目。罪人金龍大。更加嚴刑。期於取服。何如。傳曰。更加嚴刑。期於得情爲良如敎。
정조 4년
刑曹啓目。罪人朴聖樑。更加嚴刑。期於取服。何如。傳曰。更加嚴刑。期於得情爲良如敎。
정조 4년
刑曹啓目。罪人安宗玄。更加嚴刑。期於得情。何如。傳曰。更加嚴刑。期於得情爲良如敎。
정조 4년
刑曹啓目。罪人張漢福。更加嚴刑。期於得情。何如。傳曰。更加嚴刑。期於得情爲良如敎。
정조 4년
刑曹啓目。罪人李光點。更加嚴刑。期於得情。何如。傳曰。更加嚴刑。期於得情爲良如敎。
정조 4년
刑曹啓目。罪人金奉鎭。更加嚴刑。期於得情。何如。傳曰。更加嚴刑。期於得情爲良如敎。
정조 4년
刑曹啓目。罪人金龍河。更加嚴刑。期於取服。何如。傳曰。更加嚴刑。期於得情爲良如敎。
정조 4년
刑曹啓目。本曹草記批旨內。大抵嚴內外。目下第一義。以是毋論中官掖屬。凡係漏通內事。罪抵重辟之意。前後申飭。不啻幾次。蓋出於深長慮也。渠雖無知識武弁。亦是有地勢士夫。則以中軍妻父爲梯。圖得密徑。欲售請囑之計。厥卒之妻雖被打。而厥卒之子卽別監也。以別監而白活政院。則事將上徹。上徹之事。敢生無事出場之意。則其弊將至於何境。亞將而圖囑於掖屬之不已。大將必又然矣。小事如此。大事亦豈不然。其弊反有甚於本事。不可平問取服。依草記嚴刑究問。而承旨之筵奏出擧條。在於七日夕。金相玉之密囑別監父。在於三更量。已登聞之事。將從何處入囑乎。以此意發問目嚴問。至於李基遠。初有刑配之命。東粲旣出之後。有主客强弱之分。初下敎置之。但依本律勘處。可也。罪人李東粲擧條後請囑一款。謹以傳敎內辭意。發問目取招。終不直陳。更加嚴刑取服。何如。傳曰。轉囑密逕之罪。一次刑訊。足以懲礪。至於擧條先後。何必深覈。似無隱情。照律勘處爲旀。今番處分。非但爲掖屬事體而已。欲以除良家婦女被辱之弊也是置。以此意知悉。此後無識閑良。無賴閑遊輩發蒙被脫。蓋頭種種。似此所犯。各別出禁。隨現嚴繩爲旀。亦令分付京兆及捕廳。一體嚴禁爲良如敎。
정조 4년
刑曹啓目。罪人金廷周。更加嚴刑。期於輸款。何如。傳曰。更如嚴刑。期於得情爲良如敎。
정조 4년
刑曹啓目。罪人梁季乭。更加嚴則。期於得情。何如。傳曰。更加嚴刑。期於得情爲良如敎。
정조 4년
庚子十一月十一日辰時。上御誠正閣。晝講。詣臺臺臣同爲入侍時。知事李衍祥。特進官鄭昌聖。參贊官李亨元。侍讀官洪明浩。檢討官李兢淵。假注書宋俊載。記事官金載瓚李集斗。宗臣雲峯君杺。武臣副護軍徐有和。持平朴聖泰。以次進伏訖。上讀孟子。自孟子見齊宣王曰。爲巨室。止敎玉人彫琢玉哉。侍讀官洪明浩進讀訖。下詢文義。明浩奏曰。此章言齊王之任賢不如任匠。愛國不如愛玉。蓋孟子之意。在於行王道。而齊王之志。在於功利。故言此而譬曉之。又以姑捨所學。申申諷之者。齊王之病處。在於好臣其所敎。不好臣其所受敎故也。賢人君子之所學。卽堯舜文武周孔之道。用之則行。捨之則藏。不以時君之好尙。而有所撓屈矣。故孔孟轍環天下。而終不遇者。此也。惜乎。齊王終未悟也。爲巨室。得大木一節。亦足爲用人之法也。韓愈進學解所謂大木爲杗。小木爲桷。椳店楔。各得其任者。卽工師之良者也。若以小木當大木之任。則固不能勝。而或以大木處小木之任。亦不得其所矣。國家用人之道。亦猶是也。兢淵奏曰。孟子以作室琢玉。喩任賢治國。此是聖人之格言也。而至若作室之喩。有可以推類而觀者。大抵作室者。以大木爲棟樑。小木爲椳。巨細長短。咸得其宜。然後規模制度。乃有輪奐之美。國家用人之道。亦猶是焉。文學政事。錢穀甲兵。各隨其材而任之。然後百工允釐。庶績咸熙矣。此等處。反隅而體念。伏望。衍祥奏曰。好臣其所敎。不好臣其所受敎。此乃時君世主之通患。而捨汝學而從我之言。全出於自用。其循私慾而不任賢。誠爲可戒。伏願深察焉。上曰。臺臣無新啓。則退出臺廳。書入。可也。聖泰先退。昌聖曰。適因京兆職掌事。敢此仰達矣。卽因濟州民呈訴。禁府羅將。有査問處決之事。故移文推捉。則該府書吏還送移文。托以逃躱。凡各司堂上之着押文移。幺麽下吏之還送替答。事未前聞。大關後弊。故當該書吏。欲爲推治。送言禁府。則都事挺身自當。終不起送。揆以事體。極涉駭然。不可無責。當該都事。拿處。何如。上曰。依爲之。出擧條又所啓。羅將之欺騙島氓。致有越海呼訴之境。旣納侤音。旋卽逃避不現之狀。事雖微細。情狀可惡。亦令該曹各別跟捕。照律重治。何如。上曰。依爲之。出擧條諸臣以次退出。
정조 4년
庚子十一月十一日辰時。上御誠正閣。右承旨入侍時。右承旨徐有防。假注書趙興鎭。記事官金載瓚李集斗。以次進伏訖。上曰。以昨日諸承宣問啓觀之。則尤節節駭痛矣。李𡊠及金宇鎭。則旣無發明之辭。故反以入下番房之說。欲爲欛柄。此豈成說乎。外人則不知裏面之如此。必以予謂爲具純地。尤豈不萬萬可痛乎。有防曰。專出於渠輩愚迷妄作之致。實無仰奏之說矣。仍命退去。諸臣以次退出。
정조 4년
庚子十一月十一日午時。上御誠正閣。輪對官入侍時。議政府司錄白師坤。校書正字金興弼。司饔直長金啓濂。尙衣直長金重祚。司僕判官兪漢葛。行都承旨蔡弘履。假注書宋俊載。記事官金載瓚李集斗。以次進伏訖。上命輪對官次第進前。下詢姓名職掌留在所懷後。次次退出。承史以次退出。
정조 4년
庚子十一月十一日未時。上御誠正閣。右承旨入侍時。右承旨徐有防。假注書趙興鎭。記事官金載瓚李集斗。以次進伏訖。上命書傳敎曰。近以更漏之或遲或速。數昨有申飭矣。至於昨夜。該官員太無料量。罷鼓。至啓東前數刻。始下云。事極駭然。固欲嚴處。而渠輩具以貧殘之徒。立落元無關心。此等所犯。種種有之。眞所謂誅之則不可勝誅。在朝家責實之政。決不容如是。渠輩以二十元額。受七料之窠。而勞苦則通晝夜。以此矜悶之心。先着胸中。有罪而亦不能如法處之。宜有一番變通。以此意令本監領事知悉。酬勞均惠之道。使卽參量。草記稟處。又命書傳敎曰。侍從堂上堂下。違牌坐罷人竝敍用。又命書傳敎曰。在外玉堂許遞。政官牌招開政。上曰。藥房提調入侍。賤臣承命出。與金華鎭進伏。上曰。王大妃殿進御理中糕。何時製入乎。華鎭曰。何日製入。姑未的知。製入則似久矣。上曰。從近製入。似好矣。仍命退去。諸臣以次退出。